**Татар гомуми белем бирү оешмаларында укучылар өчен татар әдәбиятыннан олимпиада сораулары**

**(мәктәп туры, 2016-2017 уку елы) 7 нче сыйныф**

**Үткәрү вакыты- 90 минут**

**Максималь балл – *45***

1. **Теоретик биремнәр (15 балл).**

1. Әлеге дастаннарны а) алыплар турындагы дастаннар, б) мәхәббәт дастаннары, в) тарихи дастаннар кебек өч төркемгә бүлеп языгыз: “Кара Күңел”, “Ак күбәк”, “Бүз егет”, “Чура Батыр”, “Җик Мәргән” (5 балл).

2. Сез халык авыз иҗатына хас нинди жанрларны беләсез? Җавабыгызда аларның һәрберсенә мисал китерегез (10 балл).

1. **Әдәби иҗатка һәм әдәби әсәргә кагылышлы биремнәр (20 балл).**
2. Биографик мәгълүматлары бирелгән әдипне билгеләгез: *1883 нче елның 19 маенда Аксубай районы Яңа Дума авылында дөньяга килә. Апанаевлар мәдрәсәсендә белем ала....* (2 балл)

А) Н.Думави

Б) Ш.Камал

В) Г.Исхакый

1. Н.Думавиның “Яшь ана” хикәясеннән әлеге өзекләргә туры килгән геройларны билгеләп языгыз (3 балл):

*“...бу тарак ... беренче мәхәббәт хатирәсе иде һәм шуның өчен дә бирелгән иде. ... бердән каушап китте.”*

*“Матур зәңгәр күзләре илә ул бөтен мәйданлыкны сөзеп чыкты да, әнисе төсле кыланып, иркен-иркен сулыш ала, һава исни башлады.”*

*“Менә кайттым, кызым, моннан соң мин инде сиңа әнкәй булырмын!” – диде дә Заһидәне .... кочаклап алды.*”

3. Н.Думавиның “Яшь ана” хикәясендә Заһидә образына характеристика бирегез, аның кичерешләрен сурәтләгәндә автор нинди алымнарга таяна? (10 балл)

4. Әлеге әсәрдәге кайсы геройны сез эпизодик герой дип атар идегез? Ни өчен? (5 балл)

1. **Иҗади эш (10 балл).**

*Эпитет, чагыштыру, сынландыру* кебек тел-сурәтләү чараларына таянып, көзге урман күренешен тасвирлагыз.